‘Timol se beserings stem nie met ŉ val ooreen nie’Ahmed Timol (Foto: Zetaboards.com) ŉ Spesialis-patoloog het Woensdag aan die Pretoriase hooggeregshof gesê die wyle anti-apartheidsaktivis, Ahmed Timol, het erge skedelbeserings opgedoen, waarskynlik voor sy afsterwe in Oktober 1971. Dr. Shakeera Holland het getuig tydens die derde dag van die tweede fase van die Timol-verhoor. Holland het gesê volgens haar bevindings, het Timol ŉ skedelbesering opgedoen wat moontlik deur ŉ stomp voorwerp, soos ŉ hamer of ŉ ysterstaaf, veroorsaak is. “Dit wil voorkom of die fraktuur nie verband hou met ŉ val van ŉ hoë hoogte af nie.” Owerhede het in daardie stadium aangevoer Timol het sy eie lewe geneem deur uit ŉ venster op die 10de verdieping van die John Vorster Plein-stasie (nou bekend as Johannesburg Sentraal-stasie) te spring. Holland het bygevoeg Timol het verskeie ander beserings gehad, wat hy moontlik vier tot ses dae voor sy dood opgedoen het. “Daar was verskeie wonde wat nie aan die val toegeskryf kan word nie.” Sy het verwys na gesigfrakture wat geïsoleer voorkom en nie direk met die basis van skedelfrakture verbind word nie. Timol is in 1971 saam met sy vriend dr. Salim Essop in hegtenis geneem toe ŉ motor, waarin hulle gery het, deur die polisie voorgekeer is. Verbode SAKP- en ANC-literatuur is in die motor gevind. Timol se familie het deurgaans volgehou die polisie het hom vermoor. Hulle het die polisie se bewering dat hy sy eie lewe geneem het, verwerp. Die verhoor, wat Timol se familie gebring het, het ten doel om ŉ uitspraak deur landdros JL de Villiers in Junie 1972, om te keer, wat bevind het dat Timol selfmoord gepleeg het.